Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: 15/1991. (IV. 13.) AB határozatában az Alkotmánybíróság megállapította, hogy az érintett számára követhetővé és
Paragraph Index: 1426

6. Az amerikai leányvállalat elfogadta a német adatvédelmi hatóságok ellenőrzési jogosultságát. A berlini adatvédelmi biztos által indított vizsgálatot követően létrejött egyezségnek a külföldi adatkezelés feltételeivel kapcsolatos pontjai irányadóak a jelen ügyre is. Az Avtv. 9. §-a szerint személyes adat az országból külföldi adatkezelő részére csak akkor továbbítható, ha az érintett ahhoz hozzájárult, vagy törvény azt lehetővé teszi, feltéve hogy az adatkezelés feltételei a külföldi adatkezelőnél minden egyes adatra nézve teljesülnek. Ezen feltétel csak abban az esetben érvényesülhet, ha a magyarországival azonos védelem feltételeit a célország törvényes rendelkezései tartalmazzák. Ilyen rendelkezések hiányában a külföldi adatkezelő ezeket az adatkezelésre vonatkozó előírásokat szerződésben köteles vállalni. A bank által megjelölt országok között vannak olyanok, melyekben a magyarországihoz hasonló adatvédelmi intézmények működnek és olyanok, ahol megfelelő védelemről nem beszélhetünk. A jogállam alapvető alkotmányos értékként ismeri el a magánszféra — így a személyes adatok — védelmét. A pénzügyi szolgáltató és ügyfelei érdekének összevetése során az információs önrendelkezési jog állhat szemben az adatkezelő gazdasági érdekével. Az Avtv. — néhány kivételtől eltekintve — az érintett érdekének elsőbbségét engedi érvényesülni. A gazdaság szereplőinek is tiszteletben kell tartaniuk az alkotmányos alapjogokat. IV.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes